BARBÓRKA
Za niydugo Barbórka, świynto górników,
już mundury luftujóm, połne mydalików.
Zaś ich bydóm kwolić, kożdy z kożdyj stróny,
zaś co drugi górnik bydzie łodznaczóny!
Fajnie jes tak co rok Barbórka fajrować,
coż, kej po Barbórce, trza juzaś fedrować!
Skóńczy sie za chwila po plecach klepanie,
gorzołkóm ze sztajgrym „na ty”przepijanie…
Sztajger, jak to sztajger, do roboty góni,
fto mu sie wyściyrzy – niych go Pónbóg bróni!
Bywo, że sie trefi sztajger chop morowy,
wiela czyńścij – zelter mu bije do gowy!
I na „Wandzie” bół taki, Żaba mu godali,
kredóm „Żaba” na kożdym wózku szkryflali!
Dycki tymu chopu wszystko zawodzało,
kichol wrożoł wszyndy, kaj sie ino dało!
Stykło - sjechoł na dół – już wrzeszczoł na ludzi
tak, że sie zdowało – Skarbnika łobudzi!
Dyć górniki sie tego spodobać niy dali
i piyknym za nadobne mu sie łodpłocali!
To mu we maniyrce fróp łodkrynciyli
i po kryjómu do kawy nace…….
To mu zaś porwali szaket w badyhałzie
i go powiesiyli, do szpasu, na brałzie!
Dyć jednak nojwiynkszo wtedy była haja,
jak kedyś dorwali sztajgrowo kufaja.
Do kapsy w kufaji mu g…. natkali,
za winkel sie skryli i sie prziglóndali,
jak tyn drzył sie niczym baraba na mynkach,
kej z kapsy wycióngnół łobsmólóno rynka!
I tukej do sztajgrów miołbych dobro rada:
na dole niy lóni sie żodno przesada!
Bo tak jak wszyndzie, tak tyż i na grubie,
jak Kuba Bogu, tako Pónbóg Kubie!
Autor:B.Śmigała
gaz_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn pol_Latn szl_Latn pol_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn